b'\n_START_ARTICLE_\nUrbano plezanje\n_START_PARAGRAPH_\nUrbano plezanje ali no\xc4\x8dno plezanje (slengovsko in angl. tudi "buildering") je plezanje po (obi\xc4\x8dajno) zunanji strani stavb ter drugih umetnih struktur. Slengovski izraz buildering, ki ga plezalci najve\xc4\x8dkrat uporabljajo, je zlo\xc5\xbeenka iz angle\xc5\xa1kih besed\xc2\xa0\xc2\xbbbuilding\xc2\xab\xc2\xa0(stavba) in\xc2\xa0\xc2\xbbbouldering\xc2\xab\xc2\xa0(balvansko plezanje). Lep\xc5\xa1i slovenski prevod, urbano plezanje, enako namiguje, da aktivnost vklju\xc4\x8duje plezanje po strukturah, ki so delo \xc4\x8dlove\xc5\xa1kih rok._NEWLINE_\xc4\x8ce se plezalec loti urbanega plezanja na veliki vi\xc5\xa1ini brez uporabe vrvi in varovalnih pripomo\xc4\x8dkov, je lahko tovrstna dejavnost zelo nevarna in se odvija zunaj zakona, zato se tak\xc5\xa1no plezanje ve\xc4\x8dinoma dogaja pono\xc4\x8di. Mojstri urbanega plezanja, ki po zgradbah plezajo brez dovoljenja, se po kon\xc4\x8danih podvigih pogosto sre\xc4\x8dajo s policijo. Spektakularne urbane vzpone, kot je prosto soliranje neboti\xc4\x8dnikov, navadno izvajajo samotarski izku\xc5\xa1eni plezalci, ki v\xc4\x8dasih pritegnejo velike mno\xc5\xbeice mimoido\xc4\x8dih ter medije. Kljub temu so tovrstni plezalci redki._NEWLINE_Urbano plezanje je lahko tudi bolj sorodno balvanskemu plezanju, kjer plezalci plezajo kraj\xc5\xa1e dele zgradb. Medtem ko ve\xc4\x8dina lastnikov zemlji\xc5\xa1\xc4\x8d to aktivnost ne odobrava, nekateri, kot na primer Koloradska univerza v Boulderju ter Univerza Tufts, urbano plezanje na mnogih krajih prezrejo._NEWLINE_\xc4\x8ceprav je urbano plezanje pogosto solo \xc5\xa1port, je v zadnjem \xc4\x8dasu postalo tudi skupinska dejavnost. Tako kot pri bolj tradicionalnemu \xc5\xa1portnemu plezanju, tudi urbani plezalci plezajo nove smeri in jih ocenjujejo po te\xc5\xbeavnostnih stopnjah.\n_START_SECTION_\nZgodovina\n_START_PARAGRAPH_\n\xc5\xa0tudenti Cambri\xc5\xa1ke univerze se \xc5\xbee dolga leta plazijo po njeni arhitekturi. Veliki alpinist Geoffrey Winthrop Young je med svojimi \xc5\xa1tudentskimi leti na Cambridgeu leta 1890 izvajal plezanje po strehah in napisal ter objavil vodi\xc4\x8d urbanega plezanja po eni od zgradb, ki verjetno prvi\xc4\x8d v zgodovini dokumentira to aktivnost, omejeno na dolo\xc4\x8deno okolje. Kasneje je Young spisal \xc5\xa1e zvezek o urbanem plezanju, kjer se je rahlo nor\xc4\x8deval iz gorni\xc5\xa1tva. V letih 1930 se je v tisku pojavilo \xc5\xa1e eno nekoliko bolj reseno (\xc4\x8deprav \xc5\xa1e vedno lahkotno napisano) poro\xc4\x8dilo o urbanem plezanju na Cambridgeu. Navkljub tem zgodnjim zapisom, prvega rekreacijskega urbanega plezalca ni mogo\xc4\x8de najti, kajti celo na Cambridgeu\xc2\xa0\xc2\xbb... pomanjkanje pisnih virov mo\xc4\x8dno ote\xc5\xbeuje pisanje zgodovine stre\xc5\xa1nega plezanja." No\xc4\x8dno plezanje je ostalo priljubljeno tudi po vojni, kar je dokumentirano v knjigi Cambridge nightclimbing._NEWLINE_Tudi v Sloveniji je Rimski zid \xc5\xbee zelo dolgo priljubljen kraj kamor so tudi v preteklosti zahajali nekateri slovenski plezalci, kot je Pavle Kozjek in drugi.'